Bejaarde Potch-egpaar se seun: ‘Hulle moet trauma nog verwerk’Argieffoto: SAPD Cyril Cooks, die seun van die bejaarde Potchefstroomse egpaar wat Donderdag op hul kleinhoewe by dié dorp in Noordwes aangeval en gemartel is, sê sy ma is vroeër vandag uit die hospitaal ontslaan terwyl sy pa weens sy swak toestand in die hospitaal herstel. Maroela Media het vroeër berig die egpaar, Victor (75) en Gwen (74) Cooks, is Donderdagoggend kaal uitgetrek, aangerand en met kookwater en warm olie gebrand tydens die aanval op hul kleinhoewe net buite Potchefstroom. Cooks het gesê in dié stadium is dit nog net bekend dat die rowers twee selfone, ŉ rewolwer, ŉ diamant- en pêrelring en ongeveer R300 kontant tydens die voorval gesteel het. Hy sê sy pa gaan soggens vroeg uit die huis om om te sien na die mak tarentale wat hulle op die kleinhoewe aanhou. Die egpaar is waarskynlik ŉ geruime tyd lank dopgehou omdat die aanvallers hulle gewoontes en roetine geken het. “Hy het die oggend omstreeks 07:30 uit die huis uit gegaan om na die tarentale om te sien. Hy was skaars 15 m van die hek af, toe een van die mans hom oorval. Ons vermoed in dié stadium hy was bewusteloos gewees. ŉ Ander man het by die huis ingehardloop en my ma in die kombuis oorval. Een van die mans het toe my pa by die huis ingesleep en hulle begin martel.” Volgens Cooks het die aanvallers sy ouers ure lank gemartel en aangedring op kontant. Hy sê daar was egter geen kontant in die huis buiten ŉ paar honderd rand in sy pa se beursie nie. “Hulle het water gekook, olie op die stoof warm gemaak en my pa daarmee gebrand. Hulle het onder meer die olie op sy gesig en rug uitgegiet, en dit het diep blase gebrand. Daar is ook erge brandwonde aan die kant van sy been. Hulle het verder ook plastiek gesmelt en dit oor my ma se borste en maag gedrup sodat dit haar kon stukkend brand. Dit was ongelooflik wreed, en dis net ondenkbaar dat ŉ mens ŉ ander mens so kan martel,” sê hy. Cooks sê sy ma is intussen uit die hospitaal ontslaan aangesien haar wonde nie lewensgevaarlik is nie. Sy pa is oorgeplaas na die Mediclinic in Vereeniging. “Die dokters meen dat hulle vinnig sal herstel. Hulle is wel ietwat bekommerd oor my pa se brandwonde, en gaan hom nog tot minstens Maandag of Dinsdag [21 en 22 Augustus] in die hospitaal moet hou vir waarneming. Die mediese span sal eers volgende week ŉ besluit oor die toekoms kan neem. Die skok is egter nog nie verby nie; hulle moet nog die trauma verwerk. “My pa het vroeër in die hospitaal gevra vir ŉ koppie tee, en toe voorgestel dat ons in die kombuis gaan sit. Ek het gekeer en gesê ons is in die hospitaal en kan nie in die kombuis gaan sit nie, waarna hy in die sitkamer wou gaan sit. Dit moet nog werklikheid word sodat hulle dit kan verwerk.” Volgens hom is dit die eerste keer dat só ŉ voorval op sy ouers se kleinhoewe plaasvind. “Hulle het vantevore een keer op die plot ingebreek, maar my ouers was met vakansie. Dit is die eerste keer wat hulle nou in die huis ingekom en my ouers aangehou en gemartel het. Dit is ongelooflik erg, ŉ mens besef nie die skade nie.” Cooks sê sy ouers is nog deurmekaar en verward, maar die gesin sal binnekort besluit oor die pad vorentoe, en of die egpaar weer sal terugkeer huis toe. Kapt. Mvula Chaka, woordvoerder van die polisie, sê niemand is nog in verband met die voorval in hegtenis geneem nie. Chaka sê die saak word tans deur die polisie ondersoek.